In nomine sancte et individue Trinitatis. Ego Guido, comes Nivernensis, laudo et presenti scripto confirmo salvamentum de potestate Digie monasterio Sancti-Germani Autisiodorensis, fratribusque ibidem Deo servientibus, quod bone memorie Guillelmus, comes, frater meus, qui apud Bethleem requiescit, eidem monasterio predictisque fratribus, pro remedio anime sue et sancte recordacionis Guillelmi, patris mei, in capitulo Beati-Germani sepulti, aliorumque antecessorum nostrorum, legavit et imperpetuum possidendum donavit. Confirmo eciam et laudo elemosinam prenominati patris, medietatem scilicet Ville-Nove, cum appendiciis suis; item arberiagium de prefata potestate Digie; sexaginta solidos apud Sanctum-Gervasium, de censu, pro anniversario ejusdem. Recognosco iterum quod infra firmitatem seu municionem de Escant neque salvamentum neque arberiagium habeo. Idipsum Rainaudus, frater meus, laudavit. Actum est hoc, Autisiodoro, anno ab Incarnatione Domini Mº Cº septuagesimo primo; Ludovico, rege regnante; Guillelmo, presule Autisiodori; me ipso quoque Guidone, Nivernensi comite. Hujus rei testes sunt, ex parte comitis, Robertus, capellanus comitis et quatuor alii in carta notati; ex parte Sancti-Germani, Johannes, camerarius et quinque sequentes in carta notati, et multi alii.